Klofies samel sakke se blikkies en baadjies in | Maroela Media
Die leerders van Hoërskool Waterkloof in Erasmuskloof, Pretoria het vroegoggend verlede week die gietende reën getrotseer om gasheer te speel van vanjaar se ‘Blikkie en baadjie vir ŉ maatjie 2019’-projek. Foto: Verskaf.
Die leerders van Hoërskool Waterkloof in Erasmuskloof, Pretoria het onlangs vroegoggend die gietende reën getrotseer om gasheer te speel van vanjaar se Blikkie en baadjie vir ŉ maatjie 2019-projek.
Lindie Strydom van Groot FM bestuur dié gemeenskapsprojek ten bate van Solidariteit Helpende Hand en PEN se middestadbediening.
Leerders het Donderdag sak vir sak klere bymekaar gemaak tot daar later ŉ berg van klere en kos versamel is.
“ ŉ Blikkie en ŉ baadjie wat jy ekstra het, kan vir ŉ ander persoon so baie beteken,” het Lindie gesê.
Sy het met Hannes Noëth, uitvoerende hoof van Helpende Hand en Janthinus Schrage van PEN gesels oor wat hul organisasies doen. Hulle het ook die waarde van skenkings, die uitdagings van armoede, roeping en die hantering van armoede bespreek.
Hannes, Janthinus en Lindie het stilgestaan by die belangrikheid daarvan om skenkings met die regte gesindheid te gee.
Hannes Noëth van Helpende Hand en Lindie Strydom (tweede van links af) van Groot FM saam met hulle spanne by die ‘Blikke en baadjie vir ‘n maatjie 2019’-projek. Foto: Verskaf.
Hul boodskap aan die leerders was duidelik: “Daar is mense wat minder as jy het. Jou deel van hierdie gawe gee ŉ geleentheid aan hulle wat minder het.”
Die reënwolke het kort ná sonsopkoms gewyk en die Klofies het toe reeds drie bakkievragte en drie sleepwaens vol blikkies en baadjies ingesamel wat oor Pretoria heen versprei kan word. ŉ Ekstra twee voertuie is later ook ingespan om nog skenkings te vervoer.
“Dit is inderdaad meters en meters, sakke en sleepwaens, bakkievragte en nog karre se liefde en omgee, hoop en genade in die vorm van warm wintersklere,” het Lindie bygevoeg.
Ander skole wat wil deelneem aan die Blikkie en Baadjie-projek kan vir Lindie Strydom ŉ e-pos na [email protected] stuur om uit te vind hoe die skool betrokke kan raak.
Mooi so, Klofies! Hou so aan – julle beïndruk deesdae!